## Pravilnik o uvjetima kojima moraju udovoljiti potvrđeni mjeriteljski laboratoriji za ovjeravanje brojila električne energije i načinu njihova rada

### NN 35/2001 (19.4.2001.), Pravilnik o uvjetima kojima moraju udovoljiti potvrđeni mjeriteljski laboratoriji za ovjeravanje brojila električne energije i načinu njihova rada

# DržavnI zavod za normizaciju i mjeriteljstvo

624

Na temelju članka 14. Zakona o mjeriteljskoj djelatnosti (»Narodne
novine« broj 11/94) ravnatelj Državnog zavoda za normizaciju i mjeriteljstvo
donosi

## PRAVILNIK

### O UVJETIMA KOJIMA MORAJU UDOVOLJITI POTVRĐENI MJERITELJSKI LABORATORIJI ZA OVJERAVANJE BROJILA ELEKTRIČNE ENERGIJE I NAČINU NJIHOVA RADA

I. OPĆE ODREDBE

Članak 1.

Ovim se pravilnikom propisuju uvjeti koje moraju zadovoljavati potvrđeni
mjeriteljski laboratoriji (u daljnjemu tekstu: laboratoriji) za ovjeravanje
brojila električne energije (u dalj­njemu testu: brojila).

Članak 2.

Laboratorij može biti pravna osoba ili fizička osoba ili dio pravne
osobe.

Laboratorij servisira i priprema brojila za ovjeravanje, a Dr­žav­ni
zavod za normizaciju i mjeriteljstvo (u daljnjemu tekstu: Zavod) ovjerava
brojila.

Članak 3.

Priprema brojila za ovjeravanje u smislu ovog pravilnika podrazumijeva:
pripremu brojila za postavljanje na uređaj za ispitivanje brojila, pripremu uređaja
za ispitivanje brojila, ispitivanje brojila to jest provjeru mjeriteljskih značajki
brojila te pisanje izvješća o ispitivanju brojila.

II. UVJETI KOJIMA MORA UDOVOLJITI LABORATORIJ

Članak 4.

Laboratorij mora udovoljiti uvjetima koji se odnose na:

1. radnike

2. prostorije za ispitivanje brojila

3. opreme za ispitivanje brojila

4. propisane dokumentacije.

Članak 5.

Laboratorij mora imati najmanje dva radnika koji obavljaju poslove
servisiranja i pripremanja brojila za ovjeravanje koji su stalno zaposleni u
laboratoriju.

Članak 6.

Radnici iz članka 5. ovoga pravilnika moraju imati VSS tehničkoga ili
prirodoslovno-matematičkoga smjera i najmanje 1 godinu radnoga iskustva na
poslovima ispitivanja, proizvodnje ili servisiranja brojila; ili VŠS tehničkoga
smjera i najmanje 2 godine radnoga iskustva na poslovima ispitivanja,
proizvodnje ili servisiranja brojila; ili SSS tehničke struke i najmanje 4
godine radnoga iskustva na poslovima ispitivanja, proizvodnje ili servisiranja
brojila; ili VKV tehničke struke i najmanje 4 godine radnoga iskustva na poslovima
ispitivanja, proizvodnje ili servisiranja brojila.

Radnici iz stavka 1. ovoga članka moraju poznavati propise kojima su
utvrđeni postupci i metode ispitivanja brojila.

Članak 7.

Laboratorij mora imati prostoriju za ispitivanje brojila koja mora biti odvojena
od prostorija za pripremu.

Prostorija za ispitivanje brojila mora biti:

1. čista, suha, izgrađena po važećim tehničkim normama, s pro­pisno
izvedenim instalacijama, i dovoljno prostrana za neometano ovjeravanje brojila,
te smještaj stola i stolca za državnog mje­ritelja;

2. zaštićena od izravna sunčeva utjecaja;

3. mora udovoljavati propisanim uvjetima zaštite na radu;

4. tjemena vrijednost vibracije na mjestu mjerenja ne smije biti veća od
0,1 mm za frekvenciju od 8 Hz do 63 Hz.

U radnoj prostoriji mora biti smještena samo oprema koja se upotrebljava
pri pregledu.

Pod u radnoj prostoriji mora biti vodoravan, tako da se omo­gu­ći
vertikalan položaj indukcijskih brojila koja su za vrijeme pre­gle­da
postavljena na pokretne stalke.

Članak 8.

Temperatura u prostoriji za ispitivanje brojila mora biti u granicama od
20oC do 25oC za vrijeme
pregleda indukcijskih brojila aktivne električne energije razreda točnosti 2 i
induk­cijskih brojila reaktivne električne energije razreda točnosti 3, a u
granicama od 23oC ± 1oC za vrijeme pregleda indukcijskih brojila aktivne elek­trič­ne energije
razreda točnosti 0,5 i 1 i statičkih (elekt­roničkih) bro­jila aktivne električne
energije razreda točnosti 0,2S i 0,5S. Te­m­peratura u radnoj prostoriji mjeri
se termometrima s podjelom ljestvice od najmanje 0,5oC.

Članak 9.

Relativna vlažnost zraka u radnoj prostoriji mora biti u granicama od
40% do 70%, a mjeri se higrometrima s podjelom ljestvice od najmanje 5%.

Termometri i higrometri moraju biti postavljeni na zid radne prostorije
tako da od zida budu udaljeni 15 cm do 20 cm, na visini 150 cm do 170 cm iznad
poda.

Članak 10.

U prostoriji za ispitivanje brojila moraju
biti:

1. oprema za ispitivanje brojila

2. etalonska brojila

3. stalci za postavljanje brojila

4. mjerila vremena

5. naprave za pokazivanje pogrešaka brojila

6. kontrolni instrumenti

7. uređaji za ispitivanje izolacije

8. izvori za napajanje.

Članak 11.

U prostoriji za ispitivanje brojila smiju se obavljati samo poslovi
ispitivanja i ovjeravanja brojila.

Članak 12.

Oprema za pregled brojila mora omogućiti primjenu:

1. metoda mjerenja snage i vremena

2. metoda mjerenja rada – usporedba s etalonskim brojilom

3. elektroničkog računala za pisanje izvješća o ispitivanju broji­la s
mogućnošću spajanja na internet i povezivanja na bazu podataka Zavoda.

Članak 13.

Oprema za ispitivanje brojila iz članka 12. točke 1. i 2. ovoga
pravilnika mora imati valjanu ovjernicu o udovoljavanju mjeritelj­skim
zahtjevima ili potvrdu o sukladnosti s propisanim zah­tjevima ili valjanu
umjernicu.

Članak 14.

Stalci za postavljanje brojila moraju omogućiti vertikalan položaj
brojila s odstupanjem koje ne smije biti veće od 0,5o za indukcijska
brojila i 3o za statička brojila.

Članak 15.

Pri najnižem naponskom mjernom području uređaja za ispitivanje brojila i
pri najvećem broju brojila koja se mogu postaviti na stalak, pad napona u
naponskim krugovima stalka na koji se postavljaju brojila ne smije premašiti
vrijednosti:

1. 0,1% vrijednosti referentnog napona brojila – kad su na stalku
postavljena brojila aktivne električne energije razreda toč­nosti 2 i brojila
reaktivne električne energije razreda točnosti 3;

2. 0,015 V vrijednosti referentnog napona brojila – kad su na stalku
postavljena brojila aktivne električne energije razreda toč­nosti 0,2S; 0,5S;
05 i 1.

Članak 16.

Magnetna indukcija stranog podrijetla na bilo kojem mjernom mjestu na
stalku za postavljanje brojila ne smije imati vrijednost veću od 0,05 mT.

Članak 17.

Mjerila vremena koja se upotrebljavaju pri pregledu brojila mogu biti
mehanički i elektronički sekundomjeri.

Granice dopuštenih pogrešaka mehaničkih sekundomjera ne smiju premašiti
vrijednost najmanjeg podjeljka uvećanu za 1/2000 dio ispitnog vremenskog
intervala.

Za mjerenje vremena i brojanje okretaja rotora i izlaznih impulsa pri
pregledu brojila aktivne električne energije razreda toč­nosti 0,2S; 0,5S; 05 i
1 mogu se upotrebljavati samo elekt­ronički se­kundomjeri čije su granice dopuštene
relativne pogreške manje od ±10-4, a mjerno područje brojača najmanje
od 1 do 100 impulsa.

Elektroničkim sekundomjerima mora upravljati poseban foto­električni
sustav koji se mora napajati iz izvora stabiliziranog napona čija je stabilnost
najmanje 0,5%.

Članak 18.

Naprave za pokazivanje pogrešaka brojila mogu biti povezane s posebnim
etalonskim brojilom ili s elektroničkim sekundo­mje­rom.

Naprava za pokazivanje pogrešaka brojila, pri pregledu brojila svih
vrsta I razreda točnosti, ne smiju imati pogrešku veću od ± 0,01%.

Članak 19.

Za povremenu kontrolu ampermetara, voltmetara i frekvencometara ugrađenih
u uređaj za ispitivanje brojila moraju postojati kontrolni instrumenti razreda
točnosti najmanje 0,2.

Članak 20.

Uređaji za ispitivanje izolacije brojila moraju biti s induktivnim
regulatorom napona, te imati odgovarajuću zaštitu i signalizaciju.

Članak 21.

Uređaj za ispitivanje izolacije brojila mora imati snagu najmanje 500
VA, a naponsko područje 2000 V pri sinusnom obliku napona. Podešavanje napona
mora biti kontinuirano od 0 V do 2000 V, pri čemu se napon mjeri voltmetrom
razreda točnosti najmanje 1,5.

Članak 22.

Kao izvori napajanja uređaja za ispitivanje brojila mogu se
upotrebljavati:

1. grupa motor-generator s elektroničkom stabilizacijom;

2. distributivna električna mreža s elektroničkom stabilizacijom napona.

Članak 23.

Pri promjeni mrežnog napona za ± 10% i frekvencije za ± 1% od
referentnih vrijednosti, izvori za napajanje uređaja za ispitivanje brojila
moraju osigurati referentne uvjete rada uređaja za ispitivanje brojila u
pogledu napona, frekvencije, oblika valova napona i struje i ne smije utjecati
na ukupnu pogrešku uređaja za ispitivanje brojila. Vrijeme regulacije napona ne
smije biti duže od 0,5 s.

Članak 24.

Snaga izvora napajanja po jednom uređaju za ispitivanje brojila mora
iznositi najmanje 0,75% kVA pri faktoru snage od 0,3 do 0,7.

Članak 25.

Pri promjeni opterećenja izvora za napajanje od praznog hoda do 75%
nazivnog opterećenja, promjena stabiliziranog napona ne smije iznositi više od
± 0,1% odnosno ± 0,05% od nazivnog opsega, pri čemu vrijeme regulacije napona
ne smije biti duže od 1 s.

Članak 26.

Uređaj za ispitivanje brojila aktivne električne energije razreda točnosti
0,2S; 0,5S; 05 i 1 po metodi mjerenja snage i vremena mora se napajati iz
posebnog izvora za napajanje.

Ako se više uređaja za ispitivanje brojila aktivne električne energije
razreda točnosti 2 i brojila reaktivne električne energije razreda točnosti 3
po metodi mjerenja snage i vremena napaja iz istog izvora za napajanje sa
stabiliziranim naponom, stabilizator na­pona mora biti izveden tako da svaki
linijski napon pri ne­simetričnom strujnom opterećenju od 20% ostane stabilan u
granicama ±0,1%.

Članak 27.

Laboratorij mora imati ovu dokumentaciju:

1. propise iz područja ovjeravanja brojila;

2. naputak proizvođača o korištenju opreme za ispitivanje;

3. postupke održavanja i praćenja ispravnosti opreme za ispitivanje;

4. postupke zaprimanja zahtjeva za ovjeravanje brojila, izvješća o
ispitivanju brojila i dr.;

5. tipna odobrenja za brojila koji se ovjeravaju u laboratoriju;

6. popis opreme za ispitivanje s tehničkim podacima i datumima
ovjeravanja i ovjernicama za svako mjerilo koje je sastavni dio ove opreme.

Članak 28.

Izvješće o ispitivanju brojila mora biti propisanog sadržaja.

Laboratorij mora izvješća o ispitivanju čuvati na elek­tronič­kome
mediju ili u tiskanome obliku najmanje godinu dana po iste­ku roka valjanosti
ovjere.

III. OBVEZE LABORATORIJA

Članak 29.

Laboratorij tijekom svog rada mora:

1. zadovoljavati uvjete propisane ovim pravilnikom;

2. pripremati za ovjeravanje brojila koja imaju valjano tipno odobrenje,
sukladno odobrenom postupku ispitivanja brojila;

3. obavijestiti Zavod o svakoj promjeni koja bi mogla utjecati na
osposobljenost laboratorija da zadovolji uvjete propisane ovim pravilnikom;

4. koristiti samo opremu za ispitivanje brojila s valjanim ov­jer­nim žigom
odnosno valjanom potvrdom o sukladnosti ili valjanom umjernicom;

5. omogućavati radnicima laboratorija sudjelovanje u svim oblicima stručnog
usavršavanja koje organizira Zavod;

6. omogućavati radnicima laboratorija sudjelovanje u radu tije­la Zavoda

7. sudjelovati u međulaboratorijskim usporedbama na zahtjev Zavoda;

8. pridržavati se visine i načina plaćanja troškova ovjeravanja brojila
koje je propisao ravnatelj Zavoda.

IV. PRIJELAZNE I ZAVRŠNE ODREDBE

Članak 30.

Laboratoriju koji zadovolji uvjete propisane ovim pravilnikom izdaje se
rješenje koje vrijedi 3 (tri) godine.

Članak 31.

Danom stupanja na snagu ovoga pravilnika prestaje vrijediti Pravilnik o
uvjetima osnivanja laboratorija za pregled brojila električne energije
(»Narodne novine« broj 53/91).

Članak 32.

Laboratoriji koji danom stupanja na snagu ovoga pravilnika zadovoljavaju
uvjete Pravilnika o uvjetima osnivanja laboratorija za pregled brojila električne
energije (»Narodne novine« broj 53/91) obvezni su do 31. prosinca 2002. godine
zadovoljiti uvjete propisane ovim pravilnikom.

Članak 33.

Ovaj pravilnik stupa na snagu osmoga dana od dana objave u »Narodnim
novinama«.

Klasa:
011-02/01-04/11
Urbroj: 558-03/3-01-1
Zagreb, 9. travnja 2001.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

if !supportEmptyParas endif

Pravilnik, NN 35/2001-624